Lotto-baas bedank ‘met onmiddellike effek’Thabang Charlotte Mampane (Foto: NLK-foto) Skrywer: Raymond Joseph, GroundUp Die kommissaris van die Nasionale Loterykommissie (NLK) het met onmiddellike effek bedank, net weke voor haar ampstermyn aan die einde van September sou verstryk. Dit is volgens verskeie bronne. Thabang Charlotte Mampane was 10 jaar lank uitvoerende hoof van die NLK. Haar eerste vyfjaartermyn is in September 2017 verleng. Die NLK is oorweldig deur korrupsie die afgelope paar jaar. GroundUp het onthul hoe honderde miljoene rand se loteryfinansiering verkwis is onder Mampane se bestuur. Wat GroundUp berig het, is waarskynlik ook net die oortjies van die seekoei. Haar bedanking kom net twee weke nadat daar berig is dat geld vanaf die nasionale lotery wat gebruik moes word om ŉ afgebrande skool in Limpopo te herbou, aangewend is om ŉ huis in ŉ duur gholflandgoed vir haar te koop. Pecanwood-gholflandgoed. (Foto: Pecanwood se webtuiste) Die huis in die spoglandgoed Pecanwood Estate in Hartbeespoort het R3,6 miljoen gekos en is in 2016 in die Mojakgomo-familietrust se naam geregistreer. Mampane en haar gesin is begunstigdes van die trust en sy en haar man Samuel is albei trustees. Mampane se huis is een van talle wat GroundUp onthul het met toelae vir die NLK aangekoop is. Dié geld was geoormerk vir goeie sake, veral in landelike gemeenskappe. Mampane het verlede jaar R4,5 miljoen verdien en het dieselfde dag as wat die GroundUp-berig gepubliseer is, met verlof gegaan. Mampane sou deur dissiplinêre optrede in die gesig gestaar word in verband met die gebruik van die geld om haar huis te koop. Dit is egter nie duidelik watter impak haar skielike bedanking op dié proses sal hê nie. Thendo Ramagoma, die voormalige adjunk van die NLK se kuns en kultuur-verspreidingsagentskap, neem waar as kommissaris sedert Mampane met verlof gegaan het. Die Spesiale Ondersoekeenheid (SOE) ondersoek tans die aankope van die huis en stel ondersoek in na korrupsie met loterygeld sedert pres. Cyril Ramaphosa in Oktober 2020 ŉ proklamasie onderteken het om die ondersoek goed te keur. Die SOE het Mampane onlangs versoek om vrae te antwoord oor die aankope van ŉ huis ter waarde van R3,6 miljoen in 2016. GroundUp, wat al die aankope van die huis ondersoek sedert ŉ wenk verlede jaar ingedien is, het ŉ paar weke later sy storie gepubliseer. Onder Mampane se bestuur was die NLK se verhouding met Ebrahim Patel, minister van handel, nywerheid en mededinging, wat toesig hou oor die lotery, vyandig en talle regsake het al gevolg (sien hier en hier). Kommunikasie tussen die minister en die NLK het grootliks skriftelik, in die vorm van prokureursbriewe, plaasgevind. Dit is nie die eerste keer dat Mampane uit ŉ hoëprofiel-amp bedank nie. Sy het in 2010 as uitvoerende bedryfshoof van die SAUK bedank toe sy op kringtelevisie betrap is dat sy ŉ raadsvergadering afluister waar haar prestasie bespreek is. Dit was ná die SAUK se raad se swak prestasie die vorige maand voor Skoor (die parlementêre staande komitee oor openbare rekeninge). Ná die Skoor-verhoor was Mampane onder druk om haar amp te verlaat, maar sy het in die pos aangebly. Sy het in 2012 ŉ “goue handdruk” van R4,3 miljoen van die SAUK ontvang om haar kontrak voortydig te kanselleer. Sy het kort daarna as kommissaris by die NLK aangesluit. Mampane het nie reageer op ŉ versoek om kommentaar oor haar bedanking nie, wat via WhatsApp en Signal aan haar gestuur is. NLK-woordvoerder Ndivhuho Mafela het gesê hy is nie bewus van Mampane se bedanking nie en probeer om dit te verifieer. Hy het nog nie met die ter perse gaan reageer nie.